I-yob 38
Luɔ̱c Kuɔth kɛ I-yob
1
Kä ɛnɔ cu Kuoth I-yob luɔ̱c ruac kɛ
rɛy jiɔam wëë i̱,
2
“Kä ɛŋa mi lo̱k lui̱k pa̱ny
kä jɛn kui̱c ɛ ŋɔaani?
3
Täämɛ ji̱n rial ni rɔ ikä
ce̱tkɛ wut mi bum,
bä ji̱ thiec kä bi ɣä loc.
4
“Ji̱n ti̱i̱ winith mëë tuɔɔkä
wi̱c muɔ̱ɔ̱n kɛ la̱t?
Lär ni jɛ ɣä mi ti̱i̱ ŋäc
kɛ jɛ.
5
Kä ɛŋa ɛ nëë laar jɛ bɛ di̱t inɔ?
Ɛ puc ŋäci jɛ!
Kä ɛŋa ɛ nëë theem jɛ?
6
Kä tin ka̱pkɛ jɛ a bum
tekɛ winith?
Kiɛ ɛŋa ɛ nëë ŋäc ɣöö
ca kɛr agɔaa?
7
Mëë cukɛ ki̱et amäni
ciɛr bakä ɣɔaa,
kä cu gaat Kuɔth diaal
ki̱et kɛ tɛ̈th lɔaac?
8
“Kä ɛŋa ɛ nëë gäk bäpdiit kɛ
thiekni mëë cɛ mak?
9
Mëë cä pua̱a̱r la̱t ala bieynikɛ,
kä cä muth la̱t ala duŋ kuɔ̱mdɛ.
10
Kä cua̱ gëëkɛ rialikä, kä cua̱
jɛ moc kɛ gääkni
kɛnɛ thiekni,
11
kä cua̱ jɛ jiök i̱,
‘Ɛ jɛn pekdu ɛnɛ thilɛ ji̱
mi dɔ̱ŋ mi wä nhiam,
kä bi muaŋ kacädu la
pek niɛ guäth ɔ’?
12
“I-yob ji̱n ci ɣɔw met jakä
bak ni mëë kua ji̱ dap,
kä curi bak ɣɔaa jak kä
ŋäcɛ gua̱a̱thdɛ?
13
Kiɛ curi bak ɣɔaa jak kä
dhiacɛ muth,
a bi jiäk tin te rɛydɛ thil?
14
Kä bi ta̱a̱ muɔ̱ɔ̱n cu jɔɔc
ce̱tkɛ biɛl
kɛnɛ bi̱i̱ mi bo̱r.
15
Kä ji̱ dueeri ca buay
nɔa̱a̱n kɛ kɛ,
kä ca buɔ̱mdiɛn to̱lkä piny.
16
“Ji̱n I-yob ci met wä lo̱nyä
pi̱i̱ni yiëër bäpdiit,
kiɛ ci met wä ja̱l
pinydɛ min lueŋ lueŋ?
17
Kä cua ji̱ met nyuɔ̱th
thiekni li̱eth,
kiɛ ci thiekni muɔ̱th
met nɛn?
18
Ji̱n ŋäci pëk ɣɔaa diaal?
Lär ni jɛ ɣä mi ŋäci kɛn
ti diaal ti̱ti̱.
19
“Kä gua̱a̱th in cieŋ buay thi̱n
ɛ gua̱a̱th in mi̱th,
kä gua̱a̱th in te muth thi̱n ɛni?
20
Kɛ ɣöö deri mɔ cu naŋ ni
guäthdɛ pa̱ny,
kiɛ deri duɔ̱pkiɛn nyuɔ̱th
kɛ a bikɛ wä.
21
Ŋäc i̱ jɛ, ɛn ɣöö dapkɛ ji̱
ni wal,
kä run diëëthdu ŋuankɛ!
22
“Kä ji̱n ŋäci gua̱a̱th in la
tɔ̱a̱wkɛ thäc thi̱n,
kiɛ ŋäci gua̱a̱th in la
cieŋ pi̱ nhial thi̱n?
23
Tin cä tɛ̱̈ɛ̱̈ kɛ kui̱c gua̱th
in bi ɣɔw tekɛ rik,
kɛ cäŋ ko̱o̱ri wec muɔ̱ɔ̱n.
24
Kä ŋäci gua̱a̱th in da̱a̱kɛ
buay thi̱n,
kiɛ gua̱a̱th in da̱a̱kɛ jiɔam kuec
känyä ca̱ŋ thi̱n rɛy ɣɔaa?
25
“Kä ɛŋa ɛ nëë rial dɛ̈m
nhial ikä,
kä cu ma̱a̱rɛ lɛni la̱t bä,
26
min la jak nhiaal kä dɛm
amäni gua̱th ti /ci
naath cieŋ thi̱n,
kɛnɛ kuër tin thil naath,
27
min la ro̱ŋ ni muɔ̱n ti te baaŋ,
kä jak juaac dɔaar kä pith?
28
“Kä nhiaal gua̱n ɛŋa,
kä rur ɛ duŋ ŋa?
29
Kä pi̱ tin kɔ̱a̱c kɔ̱a̱a̱c
bäkɛ jic ŋa,
kä ɛŋa ɛ nëë di̱eth thäc?
30
Kä pi̱ la bumkɛ ɛ tet
ce̱tnikɛ dööl,
kɛ ɣöö la pi̱ bäpdiit rɔ̱
a kääp ɛ bum.
31
“Ji̱n deri ciɛr pi̱thä yiɛn
kɛɛl a bikɛ mat,
kiɛ deri kuɛl lony
a bikɛ te gööli?
32
Ji̱n deri ciɛr nhial diaal
ta̱a̱diɛn ŋa̱c,
kiɛ deri kuaylɛt buɔth
kɛnɛ gaatkɛ?
33
Ji̱n ŋäci ŋuɔ̱t rööl nhial?
Kä deri ŋuɔ̱tkiɛn la̱t
ɛn piny ɛmɛ?
34
“Kä ji̱n I-yob deri pua̱a̱r cɔl,
i̱ bia dɛ̈mɛ wi̱i̱dä?
35
Deri yiel nhial jäk kä raar
a bikɛ wä,
kä ba ji̱ jiök i̱, ‘Kɔn ti’?
36
Kä ɛŋa mi ci pua̱a̱r moc kɛ pɛl,
kiɛ ɛŋa mi cu jɛ moc
kɛ ŋäc ŋɔaani mi dëë
dɛ̈m kɛ jɛ?
37
Kuɛ la ŋa mi dëë pek pua̱a̱ri
kuɛn kɛ pɛlɛ?
Kä ɛŋa mi dee kɛ jak kä dɛm,
38
a bɛ tup duɔ̱ɔ̱l,
kä bi mun a tuäk?
39
“Ɛ deri lony ku luäŋ kɛ käk ley,
a bi dɛykɛ luäŋ kɛ mi̱i̱th,
40
guäth in näk buɔthkɛ dueeliɛn,
min tekɛ tɔ̱ɔ̱cä?
41
Kä ɛŋa mi moc diit nhial
kɛ mi̱eth,
mɔ ro̱l gaatkɛ Kuoth ɔ,
kä wurkɛ kɛ thil mi̱eth?
